
Louisa Heaton

To hjerter som slår

Oversatt av Maja Langrusten


Kjære leser.

I mitt andre svangerskap var jeg gravid med tvillinger – en gutt og en jente. Jeg opplevde ikke de samme svangerskapsproblemene som heltinnen min, Sam, gjør i denne historien, men det var et problematisk svangerskap for meg på mange andre måter, og fra uke 21 holdt jeg hele tiden på å føde for tidlig.

Hver gang klarte de fantastiske legene, sykepleierne og jordmødrene som tok vare på meg å stanse riene, og jeg bar til slutt tvillingene mine fram til 37 uker og 3 dager før jeg valgte å forløse dem med keisersnitt.

Den frykten jeg kjente for å kunne miste de dyrebare barna mine, var noe som festet seg og hjemsøkte meg i drømmene mine. Jeg ville utforske litt hva en sånn frykt kan gjøre med folk, og slik ble historien til Sam og Yanis født.

Jeg håper du vil heie på dem like mye som jeg gjorde.

Kjærlig hilsen

Louisa xx


Til alle jordmødre, leger og gynekologer som etter beste evne redder liv og sørger for trygge fødsler hver eneste dag. Dere blir satt stor pris på. x 


Prolog

Elleve uker tidligere.

Det øyeblikket hun gikk gjennom døren til hotellrommet, sparket Samantha Gordon av seg de høyhælte skoene med et tungt sukk og lot vesken falle i gulvet. Hun trasket gjennom det mørklagte rommet bort til det store panoramavinduet hvor silhuetten til Paris glødet mot nattehimmelen i all sin prakt.

Der sto byens bankende hjerte, Eiffeltårnet, badet i et gyllent skinn. Det var omringet av røde og gule tråder av lys fra biler på vei til forskjellige destinasjoner. Innbyggerne og byens livskraft, turistene, fortsatte å leve sine liv som om det ikke akkurat hadde skjedd noe utrolig betydningsfullt i hennes.

Hvordan kunne livet bare gå videre?

Sam misunte dem deres uvitenhet. Hun ønsket hun kunne være ute der sammen med dem, og sette pris på byens gleder en siste gang. Nyte et måltid crêpes, makroner eller crème brûlée. Spasere langs elven eller ved palasset, eller oppsøke Louvre i håp om et siste glimt av skjønnhet. Ta til seg alt av byens energi, kultur, lidenskap og håp, og på en eller annen måte pakke det i kofferten for å ta det med seg hjem til Richmond.

Hun skulle ønske hun kunne late som om denne dagen aldri hadde hendt.

I stedet var hun her. I mørket. Alene i hotellrommet. Vel vitende om at det var på grunn av hennes handlinger i dag at en vakker liten jente ikke lenger var blant dem. En helt spesiell liten jente. Emmeline. Elleve år gammel hadde hun allerede gått gjennom så mye, allerede vært så sliten, og hun hadde tryglet dem om å få slippe enda en operasjon.

Men det var ikke Emmeline som fikk ta den avgjørelsen.

Den avgjørelsen hadde vært opp til foreldrene. Sam visste at de befant seg et eller annet sted der ute i «Lysets by», fullstendig knust, mens de også stilte spørsmål ved avgjørelsen de hadde tatt i dag. Sørgende, oppløst i tårer. Kanskje klandret de hverandre. Ville avgjørelsen de tok i dag, drive dem fra hverandre? Emmelines mor hadde vært sikker på at operasjonen var det rette valget. Faren hadde ikke vært like sikker. Men avgjørelsen ville følge dem til evig tid.

Det var noe Sam visste alt om.

«Jeg er så lei for det, Emmeline», hvisket hun, og presset pannen mot panoramavinduet. Hun lovet seg selv der og da at hun aldri skulle glemme den jenta.

Aldri noensinne.

Sam fortjente å huske henne. Hun fortjente å bli minnet på henne. Hver eneste dag ville gjenferdet til jenta være en påminnelse om at hun måtte være helt sikker på hver eneste avgjørelse hun tok.

Et forsiktig bank på hotellromdøren brakte henne tilbake til nåtiden. Det var nesten så hun ikke svarte. Bare tanken på å møte mennesker … snakke med dem …

Sam ville ignorere det. Hun ville bare legge seg ned på sengen og stirre ut i det tomme intet for en stund. Kanskje bestille romservice senere. Sam hadde slitt med et magevirus de siste par dagene og hadde ikke spist stort. Men nå kjente hun sulten.

Hun måtte opp tidlig i morgen for å rekke flyet hjem ti på halv ni. Det betydde at hun måtte være på flyplassen minst en time tidligere, som betydde at hun måtte opp … Hun stønnet ved tanken på en så tidlig vekking. Akkurat nå fristet det mye mer å søke tilflukt under dynen. Kanskje hun kunne ringe flyselskapet? Endre reservasjonen til et senere fly? Det gikk da flere enn ett fly til London i morgen, ikke sant?

«Et øyeblikk!»

Hun trasket barføtt over gulvet, plukket opp vesken og hengte den over en stolrygg. Deretter plukket hun opp skoene og la dem til side før hun tittet gjennom kikkehullet i døren. Hun åpnet ikke døren for hvem som helst på dette tidspunktet på natta.

Yanis?

Yanis Baptiste var en av nevrokirurgene hun hadde jobbet sammen med under utvekslingen mellom sykehuset hennes i Richmond – St. Barnaba’s, kjærlig kjent som Barney’s – og sykehuset hans, Hôspital St. Albert.

Men hva gjorde han her? Så sent på kvelden?

Hun åpnet døren. «Hei … Jeg ventet ikke besøk.»

Hun smilte til ham. Det var vanskelig å la være. Yanis Baptiste var en veldig kjekk mann. Mørkt hår, intense blå øyne. Kinnbein til å kutte seg på, og lepper som … Vel, hun husket da hun møtte ham for første gang og tenkte hun gladelig ville suge på underleppa hans. Eller bite lett i den.

Det hadde vært litt distraherende å jobbe sammen med ham, men Sam hadde oppført seg til tross for den jevnlige flørtingen dem imellom og vissheten om at de begge var single, samtykkende voksne.

«Når vi mister en pasient, har vi en tradisjon her ved St. Albert at vi hever et glass for å minnes dem.» Han holdt fram en flaske rødvin.

Vel, hvis det var tradisjon … Dessuten følte Sam for å drikke noe sterkere enn koppen med te hun skulle til å lage. Og det var ikke snakk om å tømme minibaren og bli møtt av en regning som var rene kravet om løsepenger.

Hun tok et skritt tilbake og åpnet døren videre.

«Kom inn.»

Yanis smilte og skred forbi, og hun ble truffet av den vanlige duften av ham – noe eksotisk og maskulint. I et kort øyeblikk lukket hun øynene for å nyte den. Hun trakk inn duften og lot den lindre hennes frynsete sjel før hun åpnet øynene igjen og lukket døren.

Yanis lette etter glass, som han til slutt fant over minibaren. «Liker du merlot?»

«Ja visst.»

Hun visste ikke riktig hvor hun skulle sette seg. Fordi det bare var to muligheter – stolen ved siden av det vesle hjørnebordet eller på sengen – sto hun i stedet bare og så på at han uanstrengt sprettet korken og skjenket dem hvert sitt glass.

Han ga et til henne og hevet sitt eget.

«For Emmeline.»

Hun fikk en klump i halsen da hun hørte ham nevne den lille jentas navn. Det minnet henne på den søte jentas smil.

«For Emmeline.» Hun klinket glasset mot hans og tok en slurk. Vinen var nydelig og rant over tungen med en kjærlig berøring av smaker.

Hun kikket på ham over kanten av glasset, og drakk til seg den meislede skjønnheten i ansiktet hans. Øynene hans var så uttrykksfulle. Om hun ikke var forsiktig, kunne hun bli fullstendig fortapt i dem.

«Du var opprørt da du dro.»

Han stirret oppmerksomt på henne … Det var ikke en anklage. Mer en observasjon. En invitasjon til å snakke om hvordan hun hadde det.

«Ja, vel … en blir det når en mister en pasient.»

«Det er alltid vanskelig.»

Hun kjente en trang til å sette seg, og sank ned på kanten av fotenden av sengen. «Det bare traff så hardt, forstår du? Hun ville ikke ha den operasjonen. Hun hadde allerede vært gjennom så mange. Hun var sliten. Hun orket det ikke mer – kampen. Hvor mange ganger sa du at hun hadde vært inne til operasjon tidligere?»

Yanis satte seg ned ved siden av henne. «Tre.» Stemmen hans var trist.

«Tre ganger … I løpet av hennes korte liv hadde den stakkars jenta hatt tre hjerneoperasjoner for å skrape ut en tilbakevendende svulst. Ikke rart hun fikk nok!»

Ikke bare måtte hun gå gjennom traumet ved å opereres hver gang, men hun måtte restituere seg etter operasjonen også. Det tok lengre tid for hver gang.

«Vi kunne ikke la den være. Det vet du. Om vi hadde det, ville hun mistet kroppsfunksjoner og dødd. Det ville vært en forferdelig måte å avslutte livet på.»

«Men hun ville fått mer tid! Tid med familien. Tid med de stakkars foreldrene og lillebroren. Det var tid vi tok fra henne i dag.»

Skyldfølelsen rev i henne, og Sam tok en dyp slurk fra glasset.

«Det ville ikke vært kvalitetstid – det vet du.»

«Men hun tryglet oss, Yanis! Hun tryglet oss! Og likevel ba foreldrene oss om å utføre operasjonen fordi de stolte på legevitenskapen og hadde tillit til det vi gjorde, og se hva som skjedde!»

Yanis så ned. «Vi ga henne rådgivning og forberedte henne så godt vi kunne, Sam. Vi kunne ikke vite at hun ville bli rammet av hjerneslag slik hun gjorde i dag. Alle de tidligere operasjonene hadde vært relativt ukompliserte.»

«Men vi visste det var en risiko.»

Han snudde seg for å se på henne. «Det er alltid en risiko. Vi gjorde det rette, Samantha. Det må du ha tillit til. Svulsten hennes spiste seg sakte gjennom områder i hjernen som ville ført til at hun mistet kroppsfunksjoner. Evnen til å snakke. Svelge. Bevegelser. Se for deg livet hennes uten alt det. Hun elsket å svømme. Å leke på trampolinen. I dag forsøkte vi å gi en liten jente seks måneder til med et normalt liv.»

«Vel, i dag mislyktes vi.»

Hun reiste seg og gikk bort til flasken med merlot og fylte glasset sitt på nytt. Deretter fylte hun hans også.

«Jeg skulle bare ønske …»

Hun ble stille idet tårene truet, og svelget hardt i et forsøk på å få kontroll over følelsene igjen mens hun tenkte på egne erfaringer. Hvordan hun hadde tilbrakt oppveksten på legekontorer og sykehus. Hvor redd hun var. Dette kunne vært henne. Når som helst i barndommen hennes kunne dette vært henne.

Yanis reiste seg og stirret henne dypt inn i øynene. «Ønske hva da?» hvisket han.

«At ting hadde gått annerledes.» En tåre rant fra øyekroken hennes og trillet nedover kinnet.

Yanis tok glassene og satte dem ned, og så trakk han henne inn i en omfavnelse.

Hun tok villig imot med en kropp som lengtet etter den trøsten bare en annen person kunne gi. Som lengtet etter varme, sikkerhet og trygghet. Som lengtet etter en forbindelse hun ikke hadde hatt på lenge.

Hun lot seg synke inn mot brystet til Yanis og sukket tungt inn varmen fra ham og styrken i armene han holdt rundt henne. Mens han holdt en hånd mot ryggen hennes og strøk henne over håret med den andre, lukket hun øynene lykksalig og lot ham stryke vekk alle hennes bekymringer og sorger. Gråten hennes stilnet, og hun innså at de svaiet varsomt. Han vugget henne trøstende, og det føltes så godt og så riktig at hun nesten ikke ville at det skulle ta slutt.

Hun løftet hodet for å se på ham, for å smile og si takk. I stedet ble hun fanget i det intense blikket hans og ordene satte seg fast i halsen.

Yanis kikket ned på henne med et spørsmål i øynene, et ønske og et eget behov, og hun innså brått hvor opprørt han også måtte være. Yanis hadde kjent Emmeline. Mye bedre enn Sam hadde. Det var han som hadde arbeidet på henne under hver operasjon. I løpet av de siste par årene hadde han sett henne vokse opp, og uten tvil håpt på et bedre utfall enn det de opplevde i dag. Og likevel var det han som trøstet henne.

Hun kunne se, sanse, ja, føle, hvor mye Yanis trengte dette også.

«Yanis …?»

«Oui?»

«Vil du kysse meg?»

Aldri før hadde hun bedt en mann om å kysse henne, men hun gjorde det nå.

Hun visste at Yanis aldri ville gjøre det uten hennes samtykke. Han ville aldri anta at hun ville at han kysset henne bare fordi de trøstet hverandre. Men noe hadde endret seg da han omfavnet henne. Det var som om hele kroppen hennes hadde våknet til live.

Han la en finger under haken hennes og vippet den lett opp mens han stirret henne dypt inn i øynene. Pupillene hans var store og mørke av begjær, og i det øyeblikket visste hun at hun aldri før hadde stirret inn i en manns øyne som var så intense. Så nydelige. Så eksotiske.

Følelsen av leppene hans som strøk mot hennes egne, sendte fyrverkeri gjennom kroppen hennes, og idet hun begynte å trekke i klærne hans, kjente hun hvordan en varme blusset opp innvendig.

Ikke slipp meg.

Leppene hans fulgte den ene siden av nakken hennes, fjærlett og varsomt, og nervene i huden danset av glede ved en og annen varm berøring fra tungen hans.

Hjertet begynte å hamre i brystet. Hun trengte dette. Denne distraksjonen. Å være sammen med Yanis på denne måten ville la henne glemme all smerten ved å miste Emmeline. Det ville også la henne glemme hennes egen fortid, anger og sorg, i det minste for en liten stund.

Leppene hans fant hennes igjen, og kysset ble dypere. Hun begynte å løsne på knuten på det mørke slipset. Hun ville forbi og videre, føle den vidunderlige huden. Føle varmen i ham. Styrken. Musklene som spente seg under hud og kjøtt.

Hun vred seg ut av blusen og følte Yanis’ hånd ved glidelåsen på skjørtet før det falt i gulvet. Han senket henne varsomt ned på sengen og hun trakk ham nærmere, uvillig til å være adskilt fra ham så mye som et sekund. Hun buet seg imøtekommende mot ham, nøt følelsen av vekten av ham og huden hans mot sin.

Hun frydet seg over kroppen hans, og hvordan den var akkurat slik hun hadde forestilt seg. Hun hadde lagt merke til Yanis allerede fra den første dagen ved St. Albert – før de i det hele tatt var blitt introdusert.

Han var høy, minst 180 cm, og det slette, mørke håret var utsøkt stylet til å se ut som om han akkurat hadde stått opp. Han var fremdeles velstelt nok til at han så profesjonell ut. Bare ved å observere måten han bevegde seg på visste hun at han tok vare på seg selv. Brede skuldre og veltrent midje i en tettsittende skjorte, og bukser som framhevet baken og lårene.

Og han var singel. Hun visste ikke hvordan det i det hele tatt var mulig, men akkurat nå satte hun veldig pris på det – spesielt ettersom munnen hans var på slik en utsøkt vandring nedover magen hennes.

La han merke til arrene? Lurte han på hva de kom av? Hadde han spørsmål? Hun følte hvordan skammen begynte å ulme og ville plutselig gjemme seg og dekke seg til, men følelsen forsvant fordi han ganske enkelt bare fortsatte uten å stoppe eller nøle. Uten å si noe.

Han sa ingenting mens leppene hans vandret lavere, og han lot tungen leke med navlen hennes. Tennene hans nappet henne forsiktig over hoftebeinet mens fingrene huket tak i undertøyet og trakk det ned.

Hun løftet hoftene for å gjøre det enklere for ham og lukket øynene i ren ekstase mens munnen hans vandret oppover innsiden av låret hennes.

Hun grep grep tak i håret hans …

Og så … Ja!

«Sam … vi trenger beskyttelse.»

Hun nikket. «Jeg er på pillen. Har du et kondom?»

Han ristet på hodet. «Jeg kom ikke hit med forventninger om …» Han kikket smilende ned på kroppen hennes. «Det er lenge siden sist jeg var sammen med en kvinne.»

«Det er lenge siden sist jeg var sammen med en mann.»

Hun gliste og trakk ham til seg. Hun viklet beina rundt midjen hans og oppmuntret ham til å fortsette, og gispet av nytelse idet han forsiktig fylte henne med hele sin lengde og begynte å bevege seg sakte mens han fulgte med på ansiktsuttrykkene hennes.

Hun stirret ham inn i øynene og holdt ham hardt mens hun red på den kommende bølgen. Hun klarte ikke se bort, hun ville ikke se bort, hun trengte forbindelsen, å kunne se inn i sjelen hans slik han så inn i hennes.

Hun følte hvordan bølgen bygde seg opp, gnistringen av elektrisitet, og knitringen i nerveendingene idet flodbølgen brått eksploderte. Hun skrek ut og holdt ham tett inntil seg med negler som skrapte mot ryggen hans idet han også kom. Hun følte hvordan han støtte enda dypere, heftigere, og så, etter at par åndedrag, stoppet han langsomt opp. Han kysset og kjærtegnet kragebeinet hennes.

De ømme kyssene var som en balsam mot det tidligere vanviddet.

Han trakk seg tilbake for å møte blikket hennes. «Er alt bra med deg, ma chérie?»

Hun nikket smilende, men klarte ikke å åpne øynene og se på ham. Hun følte seg brått skamfull. Skamfull og skremt over det de akkurat hadde gjort.

Hadde han sett den ekte henne? Den Sam Gordon hun foretrakk å holde skjult? Hadde han fått et glimt av hemmeligheten hennes?

Nå som det var over, nå som hun hadde fått det hun trengte for å glemme, ville hun ha ham bort.

Før han kunne stille for mange spørsmål.


1

Nåtid

Det var ingenting som kunne sammenlignes med følelsen av å gå inn på operasjonsstuen. Det var her magien skjedde. Hvor kampen for livet ikke bare var svart-hvitt, men forskjellige nyanser av grått. Her tok man opp kampen mot det uunngåelige. Her brukte kirurgene sine evner til å kjempe mot sykdom, alderdom og traumer, og kom triumferende ut av det.

Operasjonsstuene var sannsynligvis de viktigste rommene på sykehuset. Ikke at Sam syntes at den postoperative avdelingen var mindre viktig, hvor pasientene kom til hektene igjen. Eller avdelingen for rehabilitering, hvor pasientene lærte gamle ferdigheter på nytt slik at de kunne vende tilbake til en noenlunde normal hverdag. Det var bare det at det var i operasjonsstuen kampen begynte, og uten hennes evner, kunnskaper og ferdigheter ville ikke pasientene kunne begynne på reisen til å bli bedre.

Å spasere inn på operasjonsstuen skrubbet og desinfisert, klar for operasjonskittelen og hanskene, masken og lupebrillene, det var et ritual. En rutine som ga henne en følelse av makt. Og kontroll.

Det var en berusende følelse, og en hun hadde vært fast bestemt på å oppnå helt siden hun var en liten jente.

Pasienten hennes lå allerede under narkose på operasjonsbordet, tilkoblet en respirator. Ved siden av anestesilegen pep og pustet maskiner som overvåket pustebevegelser, puls, blodtrykk og temperatur.

«Presenter», sa hun, mens en sykepleier festet operasjonskittelen hennes.

«Dante Jackson, fire måneder gammel. Innlagt for et dren på grunn av hydrocephalus.»

«Du har sjekket identitetsbåndet?»

«Jepp. Det er riktig pasient på operasjonsbordet.»

Hun nikket, fornøyd over at alt så ut til å stemme. De nyligste røntgenbildene til Dante hang opplyst på veggen og hun gransket dem en siste gang. Ikke at hun egentlig trengte det. Hun visste akkurat hva som foregikk inne i den vesle guttens hode. Men det var et ritual. Hun gjorde det hver gang. Hun sjekket og dobbeltsjekket. Hun forsikret seg. Det fantes ikke rom for feil eller overraskelser på operasjonsstuen. I dette rommet hadde hun alltid kontroll.

«Skalpell.» Hun holdt ut hånden og den assisterende sykepleieren plasserte bladet i hånden hennes.

På tide å sette i gang.

Som alltid mumlet hun det lille mantraet sitt under masken. «Og framfor alt, avstå fra å gjøre skade …» Deretter, slik at resten av personalet hørte det, sa hun: «La oss utgjøre en forskjell, folkens.»

Hun følte hvordan resten av personalet i operasjonsstuen slappet av, og så til og med hvordan et par øyekroker rynket seg idet de smilte. Det var en vane, en handling som forankret dem alle som et team. Nesten som en rutine for hell og lykke. Det var som fotballsupporteren som alltid hadde på seg de samme sokkene hver gang det var en fotballkamp. Det fikk Sam til å føle seg bedre, og alle andre også, for da visste de at hun la sjela i det.

Som hun gjorde, selv om hun følte seg litt uggen i dag …

Det var en merkelig følelse, men hun var sikker på at det var ubetydelig. Helt sikkert.

Når Sam følte seg syk, eller i dårlig form på en eller annen måte, overbeviste hun alltid seg selv om at det var ingenting. At det kun var innbilning, eller et psykosomatisk ekko som hang igjen fra barndommen. I virkeligheten visste hun selvsagt at hun kunne bli syk. Folk ble syke hele tiden. Forkjølelser. Influensa. Hodepine. Feber. Men hun var en type A-personlighet, og presset seg alltid gjennom det. Hun tok en Paracet for å dempe smerten eller få ned feberen. Hun presset seg gjennom forkjølelser og inhalerte nesespray. Hun lot aldri sykdom stoppe henne fra å gjøre det hun var ment å gjøre.

Men i dag følte hun seg litt …

Det var vanskelig å sette fingeren på akkurat hvordan hun følte seg. Hun hadde ofte følt seg trøtt i det siste. Hun hadde hatt et par hodepiner, men hadde begrunnet dem med arbeidsmengden de siste par ukene. De hadde vært en kirurg for lite og ventet på at sykehuset skulle ansette en ny. I mellomtiden hadde hun jobbet ekstra hardt, med ekstra lange skift og lengre dager, og utført arbeidsmengden og pasientlistene til to nevrokirurger. Det hadde vært et sabla slit.

Men hun hadde følt hun hadde kontrollen, og hun hadde til og med fått en klapp på skulderen fra avdelingslederen for nevrokirurgi for hvordan hun hadde håndtert arbeidsmengden.

Sam så ned på pasientens barberte hode – det var så vidt han hadde begynt å få tykt hår – og gjorde det første kuttet. Sikker. Presis. Det var ingenting galt med hendene hennes! Hun var stødig som et fjell.

«Hvordan ser det ut, Aarav?» spurte hun anestesilegen.

«Alt bra.»

«Utmerket.»

Hun håpte å kunne plassere en ventrikuloperitoneal dren i vesle Dante, som ville fungere ved å lede den overflødige væsken ut av hjernen og ned i buken, hvor den ville absorberes.

«Drill, takk.»

Hun holdt ut hånden etter instrumentet, og følte seg brått kvalm. Det var ikke noe hun vanligvis opplevde, og så visst ikke i operasjonsstuen. I operasjonsstuen opphørte resten av verden å eksistere fram til kampen var over. Denne nye opplevelsen, i en verden som vanligvis lå fullstendig under hennes kontroll, fikk henne i ubalanse.

«Kan noen hente vann til meg?» spurte hun, og følte hvordan alles blikk brått falt på henne.

Sam ba aldri om vann. Hun ba aldri om musikk. Hun likte stillhet. Den beroligende rytmen til maskinene var den eneste melodien hun trengte. Denne usedvanlige avvekslingen fra normalen var noe som ville bli lagt merke til, og med alles oppmerksomhet rettet mot seg følte hun seg varm i trøyen.

Nerver, det er alt. Du har hatt mye å gjøre. Dette er normalt. Naturlig. Ignorer det. Dessuten vil du være i toppform i dag.

Den nye kirurgen ville ankomme denne morgenen. Sannsynligvis var han her allerede. Fylte ut papirarbeidet, ordnet ID-kort, og fikk en velkomstpakke fra avdelingslederen for nevrokirurgi, Elliot Parker. Elliot likte å ta imot de nyansatte personlig – gi dem en samtale om hva han forventet av dem, hva visjonen hans var for avdelingens framtid og alt det der.

Et team kunne ikke fungere som det skulle hvis det var noen som ikke trakk sin del av lasset. De måtte vite at de kunne stole på hverandre. Spesielt på et sted som dette, hvor det sto om liv og død hver eneste dag. Den nye nevrokirurgen var en fin fyr også. Hun hadde hørt om arbeidet hans. David Emery hadde nylig publisert en artikkel om borehull-teknikker som var utrolig fascinerende, og hun så fram til å jobbe med ham.

Hun tok et beroligende åndedrag, plasserte verktøyet og drillet et lite hull gjennom hodeskallen, fast bestemt på å ignorere kvalmen. Hun fortsatte å arbeide. Stødig. Sikker. Hver bevegelse var en innøvd del av en perfekt koreografi. Fortroligheten med oppgaven, sekvensen av trinn nødvendig for å plassere drenet, hjalp henne å fokusere.

En sykepleier kom med et glass med vann og et sugerør, og senket masken hennes så vidt slik at Sam kunne ta en lang slurk. Det gjorde godt. Munnen hennes var ikke lenger tørr og den merkelige smaken i munnen var borte, om så bare for en liten stund.

Forfrisket fortsatte hun å jobbe, bevisst på at døren inn til operasjonsstuen bak henne åpnet seg, og at noen nærmet seg fra den andre siden av bordet. Hun så opp for å ønske David Emery velkommen.

«God morgen! Glad du kunne bli med …» Hun stanset idet blikket hennes møtte et par øyne hun ikke hadde forventet. Et par hun husket så altfor godt. De var umiskjennelige. Isblå, innrammet av lange, mørke øyevipper.

Var det virkelig ham?

Det kunne ikke stemme!

Kunne det?

Hva hadde skjedd med David Emery? Kom han likevel?

«Yanis?»

«Bonjour. Hvordan har du det?»

Hun så hvordan øyekrokene hans rynket seg og øynene glitret mens han moret seg over hvor sjokkert hun var. I et øyeblikk slet hun med å samle tankene mens hun forsøkte å ignorere minnene hun hadde om Yanis. Av dem sammen på hotellrommet hennes. Da de elsket i mørket. Det føltes som om hjernen hennes var blitt kastet inn i en kaotisk storm. Hun måtte få beina tilbake på jorda.

«Dette er Dante. Fire måneder gammel og innlagt for en ventrikuloperitoneal dren. Har du gjort en av disse tidligere?»

Sam var klar over at stemmen var ustø. Hun klarte ikke å møte blikket hans. Hun klarte ikke se på noen. Det var som om kroppen hennes husket. Det siste møtet deres, om enn så lidenskapelig, hadde fått slik en forvirrende avslutning. Etter elskovsakten deres hadde hun praktisk talt sparket ham ut av hotellrommet fordi hun var redd for at hun hadde blottlagt for mye av seg selv. Avslørt for mange hemmeligheter.

«Det har jeg.»

Hun måtte få kontroll på denne situasjonen! Dette var hennes operasjonsstue. Hennes pasient. Dante var den viktigste personen i rommet, ikke han. Og dette var ikke stedet for ubesluttsomhet eller tvil. Men hun kunne føle hvordan hun reagerte på Yanis. Skjelvingen som løp gjennom kroppen.

«Vis oss hva du kan gjøre, da.» Hun rakte ham instrumentene i håp om at det ville gi henne en sterkere posisjon og trekke oppmerksomheten bort fra hvilken påvirkning han hadde hatt bare ved å spasere inn i rommet. Trekke oppmerksomheten bort fra hvordan hendene hennes hadde begynt å skjelve.

Pokker ta ham!

«Vann.» Sykepleieren ga henne sugerøret igjen og løftet kort masken slik at hun fikk drikke. «Takk.»

Da hun snudde seg for å møte Yanis igjen, var han allerede i gang med arbeidet. Ansiktet hans var en maske av konsentrasjon idet han plasserte drenet med perfekt hånd og festet ventilen. Han forsikret seg om at det var korrekt drenering av cerebrospinal væske, og begynte å forberede seg på å lukke. Operasjonssykepleieren assisterte ham mens Sam observerte og holdt et vaktsomt blikk på alt.

«Jeg forventet ikke å se deg i dag», sa hun.

«Non? Det var en endring i siste liten. Elliots førstevalg takket nei til stillingen. Jeg gjorde ikke det.»

Yanis var, som hun allerede visste, en ekstraordinær nevrokirurg og ville passe utmerket inn sammen med resten av teamet her hos Barney’s. Hun hadde sett mannen i aksjon flere ganger. Han jobbet på samme måte som hun gjorde. Hadde de samme instinktene. Han strebet etter perfeksjon i hver eneste operasjon han utførte. Hun tvilte ikke på at Dante var i utmerkede hender.

«Aarav? Er alt i orden borte hos deg?» spurte hun i et forsøk på å etablere et minimum av kontroll i rommet.

«BT er stabilt. Han takler operasjonen svært bra.»

«Fint.»

Mens Yanis lukket såret, kjente hun en bølge av varme skylle over seg, og hun svaiet lett. Hva i all verden var det? Det ga henne en støkk og gjorde henne urolig. Hun snudde seg mot sykepleieren slik at hun kunne tørke pannen hennes med en klut.

Sam pleide aldri å svette slik under en operasjon. Selv når noe gikk galt og hun gikk inn i krisemodus for å stanse en blødning eller utføre HLR. Hun forble stødig og sikker, med tillit til at kunnskapene og treningen var på topp. Hun kunne selvsagt føle adrenalinet rase, men den berusende blandingen hun følte akkurat nå, var bare på grunn av ham.

Da det siste stinget var på plass og Yanis snudde seg for å takke teamet, visste Sam at hun måtte komme seg ut av rommet før blikket hans snudde seg mot henne. Hun orket ikke stå der et øyeblikk lenger.

Jeg trenger frisk luft.

Hun nappet av seg hanskene, masken og kittelen, trykket ned foten på søppelbøtta og kastet alt oppi, og gikk så til klargjøringsrommet for å skrubbe hendene. Kanskje hun rakk å bli ferdig før Yanis fulgte etter og tok henne igjen. Hvis hun bare fikk litt tid til å tenke på alt dette … tenke gjennom det.

Hvordan skulle hun klare å håndtere at han var her? Hun hadde åpnet seg opp for denne mannen. Latt ham se kroppen hennes. Sjelen. Hun hadde blottlagt seg for ham og han visste ting. Det måtte han. Selv om han ikke visste hva de betydde, hadde han sett arrene, og hun hadde latt det skje fordi hun var sikker på at hun aldri kom til å se ham igjen. Hun hadde trodd at det var trygt. Hun hadde tillatt seg å finne trøst i armene hans, men det var kun ment å være et engangstilfelle!

Nå var han kollegaen hennes. Permanent.

Sam skrubbet i vei på hendene og neglene, utålmodig etter å bli ferdig og ivrig etter å komme seg unna alle følelsene som rev i henne. Vekk fra varmen i kroppen, svimmelheten og kvalmen. Beina føltes svake, og hele kroppen tappet for energi, og med sjokket over ankomsten hans var det hele …

«Samantha.»

Den stemmen! Fløyelsaktig … Slik en myk og flytende fylde, og den franske aksenten la varme og sjarm i ethvert ord han sa. Stemmen var som kjærtegn. En balsam for hennes forpinte sjel. Samtidig var den også årsaken til ubehaget hun følte akkurat nå. Det var veldig forvirrende.

Hun lukket øynene og tok en pause i skrubbingen et kort øyeblikk. Hun måtte få kontroll på situasjonen! Hun snudde seg mot ham, vel vitende om at hun måtte opprette en distanse mellom dem etter den siste intime nærkontakten de hadde hatt.

«Mr. Baptiste.»

Han hadde tatt av seg operasjonsluen og masken, og hun fikk en påminnelse om hvilken tilstedeværelse mannen faktisk hadde. Han var akkurat slik hun husket ham. Det hadde ikke vært en drøm eller en overdrivelse. Han var like nydelig i virkeligheten som i minnene hennes.

Det betyr ikke noe at vi lå med hverandre én gang. Det var ingen forbindelse mellom oss. Det var ikke tiltrekning. Vi bare trøstet hverandre – det var det hele, og sannsynligvis er han i et forhold nå.

Til hennes overraskelse var ikke den siste tanken beroligende. Kun pinlig.

«Jeg ante ikke at du planla å komme til Richmond.»

«Jeg gjorde ikke det. Men muligheten dukket opp sammen med en lønnsøkning og en mulighet til å drive forskning, og broren min sa at jeg kunne bo i leiligheten hans til jeg fant et eget sted.»

«Broren din bor i Richmond?» Hvorfor hadde hun ikke visst at han hadde en bror? Hva i all verden hadde de snakket om i Paris?

Å, det stemmer, vi snakket om pasienter og operasjoner fordi jeg var skrekkslagen over hvor nydelig han var og det virket som en enkel måte å sørge for at tankene forble på jobben på.

«Oui. Vel, han gjorde det. Nå er Luca i Sør-Afrika hvor han fanger og radiomerker neshorn.»

Hun skrudde av vannet og grep tørkepapir for å tørke seg. «Neshorn?»

«Han er veterinær med kirurgisk bakgrunn.»

«Er alle i familien din kirurger av ett eller annet slag?»

Yanis smilte, og det gjorde noe merkelig med magen hennes. Hvorfor dunket hjertet sånn? Hvorfor følte hun seg så skjelven? Hvorfor ville ikke magen roe seg? Og hva var den snodige brusende lyden som brølte sånn i ørene hennes?

Hun kunne se Yanis svare henne, men det var nesten som om all lyd var slått av. Den brusende lyden i ørene ble sterkere, og det ble vanskelig å fokusere. Hun så opp på Yanis, forsøkte å fokusere på trekkene hans, forsøkte å bruke ham som et slags anker. Men alt begynte å bli uklart, og verden ble mørkere i kantene, og hun innså altfor seint at hun kom til å besvime.

Det siste hun så, var Yanis som rynket pannen og strakk seg ut etter henne, før alt ble mørkt og hele hennes verden var endelig vidunderlig fredsommelig nok en gang.

*

Han fanget henne før hun traff gulvet, og i en rask bevegelse feide han armen under beina hennes og bar henne ut av klargjøringsrommet. Han ante ikke hvorfor hun plutselig hadde besvimt sånn, men kanskje hun hadde lavt blodsukker fordi hun ikke hadde spist noe særlig i løpet av morgenen.

Han var fast bestemt på å sjekke. Kirurger trodde ofte de var uovervinnelige og jobbet gjerne uavbrutt i mange timer mens de prioriterte pasienten. Men hvilken nytte hadde de egentlig for pasientene om de ikke ivaretok seg selv også?

En operasjonssykepleier som kom bærende på kirurgiske instrumenter, stanset og stirret. «Hva har skjedd med Sam?»

«Hun besvimte. Er det et sted jeg kan legge henne ned?»

Hun begynte å bli tung i armene hans, men det var ikke viktig. Han kunne bære henne så lenge hun trengte ham. Han visste hvor iherdig Sam var. Han hadde sett det. Observert henne. Flere ganger hadde han latt seg imponere, og åpenbart hadde hun forsøkt å nå målet sitt om å bli avdelingsleder for nevrokirurgi en vakker dag ved å jobbe seg i hjel.

Hun trengte en hvil. Spise. Drikke. Og deretter skulle han ta en blodprøve for å se om hun manglet noe.

«Her inne.»

Sykepleieren åpnet en dør og tok ham med inn på rommet hvor de preoperative pasientene noen ganger ventet før de skulle inn på operasjonsstuen. Akkurat nå var det tomt, og han plasserte henne varsomt på en seng, grep fjernkontrollen til sengen og hevet fotenden slik at beina hennes lå høyere enn hjertet. Han plasserte en oksygenmaske over ansiktet hennes og skrudde på oksygentilførselen fra uttaket i veggen.

Han stirret på ansiktet hennes. De delikate buene på de naturlige øyenbrynene, og de høye, avrundede kinnbeina. Måten det flammende røde håret lå spredd utover den hvite puten på, minnet ham om natten de hadde tilbrakt sammen.

«Kan du skaffe meg noe jeg kan teste blodsukkeret hennes med? Og en utstyrspakke for en vanlig blodprøve?»

Sykepleieren nikket og skyndte seg ut av rommet.

Alene med Sam lente han seg mot henne, nær ansiktet hennes, og gjorde stemmen myk og beroligende. «Samantha? Våkne.»

Hun var så blek. Blekere enn til vanlig. Vanligvis var den alabastfargede huden en perfekt kontrast til de lange lokkene av kastanjebrune flammer, men nå hadde huden et sykelig skjær han ikke likte. Hadde hun jobbet for hardt? Forsøkt å dekke timene til kirurgen de hadde vært foruten fram til hans ankomst? Hadde hun tatt på seg for mye? Leger gjorde det hele tiden. Han hadde sett dem bli utbrent. Han håpte inderlig at det ikke var tilfellet her.

Han hadde vært overbegeistret da han ble tilbudt stillingen ved St. Barnaba’s. Etter vennskapet deres og det intime møtet i Paris hadde det gledet ham stort å oppdage at Sam fremdeles var her, skjønt han var fremdeles litt forvirret over at hun hadde hevet ham ut så fort som hun hadde etterpå. Det var som om hun var forlegen. Han kunne ikke begripe hvorfor. Hun var perfekt. Nydelig.

Han hadde ofte tenkt på henne etter den natten, men etter måten hun hev ham ut på, hadde han fortalt seg selv at hun var forbudt område. Hun sendte åpenbare signaler om at hun angret seg. Kanskje hun ikke datet kollegaer? Han hadde bestemt seg for å respektere grensene hennes, og kun tilby vennskap.

Men nå? Han hadde nesten moret seg over hvor sjokkert hun ble over å se ham på operasjonsstuen. Og tilfreds med at hun ble så påvirket av ham. At han hadde gjort et inntrykk. Han hadde likt det til og med.

Men å besvime? Det satte han ikke særlig pris på. Det fortalte ham at hun ikke hadde passet særlig godt på seg selv i det siste, og han hadde mistanker om at hun hadde hatt tidligere helseproblemer.

Han hadde ikke vært blind den natten. Han hadde sett alle arrene. Kirurgiske arr. Merker etter laparoskopi på magen hennes. Arr etter en blindtarmsoperasjon. Etter den sølvaktige fargen på arrene å dømme var det lenge siden – de var nesten usynlige. Men kirurger hadde en egen evne til å legge merke til disse tingene på samme måten som en helsesekretær fant gode blodårer. Det var det de var trent til å gjøre. Og selv om han ikke hadde sagt noe den natten, burde han kanskje holde et øye med henne nå som han var her og passe på at hun tok vare på seg selv?

Sam stønnet lavt.

Han strakk seg etter hånden hennes og klemte fingrene. «Sånn ja … Åpne øynene dine.»

Han så hvordan hun rynket brynene og blunket, før hun slo opp øynene og trakk av seg oksygenmasken. «Hva skjedde?»

«Du besvimte.»

«Besvimte? Nei.»

Hun forsøkte å sette seg opp, men han dyttet henne varsomt tilbake mot putene.

«Sitt rolig et øyeblikk. Du har ikke passet godt nok på deg selv, Samantha.»

Hun skulte på ham.

Nå var det hans tur til å rynke brynene. Hvorfor var hun så fiendtlig? Var hun flau over at hun hadde besvimt? Han hadde bare forsøkt å slå an en lett tone.

I det samme kom operasjonssykepleieren tilbake med utstyret han hadde bedt om. Han smilte. «Merci.»

«Hva er det til?» spurte Sam.

«For å gi deg en undersøkelse.»

«Jeg har det bra.» Hun gjorde et nytt forsøk på å reise seg og svingte beina over sengekanten, men da hun satte seg opp, tok hun en pause idet hun fikk et grønnlig skjær. «Å …»

«Len deg tilbake, mon amie. La meg ta meg av deg.»

«Jeg føler meg dårlig.»

«Det er normalt etter å ha besvimt.» Han snudde seg mot operasjonssykepleieren. «Kan du bløtgjøre litt tørkepapir til hodet hennes?»

Sykepleieren nikket og hentet litt fuktig blått tørkepapir som hun draperte mot Sams panne.

«Takk.» Hun lente seg tilbake mot puten. «Hvilke tester skal du ta?»

«Blodsukker. Vitaminer og mineraler. En vanlig blodprøve.» Han kikket bort på henne, og vurderte et øyeblikk alternativet han ville spurt en hvilken som helst annen kvinne som hadde besvimt foran ham om. «Og hCG. Samtykker du?»

Hun hevet et sardonisk øyenbryn. «Hvis jeg sier nei, lar du meg gå da?»

Han smilte til henne. «Non.»

«Du kan ikke tvinge meg til å gjøre noe mot min vilje.»

Han fortsatte å smile, vel vitende om at dette var en liten kamp han kom til å vinne. «Det er sant.»

«Så jeg kan bare sitte her og vente til du må gå. Eller til jeg blir tilkalt for å ta meg av en pasient.»

«Ja visst. Men da ville jeg sett meg nødt til å oppsøke Elliot med bekymringene mine.»

«Du våger ikke …»

Han møtte øynene hennes med et gravalvorlig blikk. «Prøv meg. Jeg tar pasientomsorg svært så alvorlig, og jeg tror ikke Elliot ville blitt særlig fornøyd hvis hans beste nevrokirurg besvimte på operasjonsstuen over en åpen hjerne.»

Sam skulte på ham, og lukket deretter øynene igjen mens hun presset det fuktige tørkepapiret mot pannen. «Greit. Jeg samtykker. Men jeg ville aldri gjettet at du var typen til å være sladrehank.»

Hun holdt ut armen.

Mens han smilte over den lille seieren mot denne svært så standhaftige kvinnen han beundret sånn, begynte han med å sjekke blodsukkeret ved å stikke henne i fingertuppen. Som han forventet var blodsukkeret veldig lavt.

«Du må spise noe.»

«Akkurat nå er jeg ganske sikker på at det ville kommet rett opp igjen.»

«Føler du deg dårlig?»

«Det er bare utmattelse. Jeg har hatt det sånn en stund. Sånn går det når en jobber for mye.»

«Kanskje.»

«Vel, hva annet kan det være?» spurte hun irritert.

Mens han stakk nålen inn i armen hennes og begynte å fylle prøvetakingsrøret, veide han de neste ordene sine på gullvekt. «Vel, enten har du ikke tatt særlig godt vare på deg selv, eller så har du en sykdom, eller så …»

Hun så på ham. «Eller så hva da?»

«Eller så er du gravid.»

Hun syntes å stirre på ham i en evighet før hun lo nervøst. «Gravid? Det er fullstendig latterlig. Jeg …»

Hun sluttet å snakke og så bort. Han så hvordan hun gjorde et par raske menstruasjonsregnestykker.

«Nei. Det kan ikke stemme …»

«Når hadde du mensen sist, Sam?»

Måten hun reagerte på, sendte et brus gjennom kroppen hans. Dette var sannsynligvis ikke hans problem. Bare fordi de hadde ligget sammen for nesten tre måneder tilbake, betydde ikke det at hun var gravid med hans barn. Hun kunne ha ligget med noen andre etter ham. For åtte uker siden, kanskje. Seks uker. Hvem visste? Dessuten var det ikke sikkert det var snakk om en graviditet engang!

Men ansiktsuttrykket hennes gjorde ham litt nervøs.

«Den har alltid vært uregelmessig. Jeg er på pillen. Jeg sa jo det …»

Pillen var bra. Kunne han slappe av da? «Du tar den jevnlig?» spurte han.

«Ja. Jeg forsøker.»

Han trakk nålen ut av armen hennes og presset en liten bomullsdott mot albuekroken. «Press her.»

Med tanker som raste som en syklon, snudde han seg for å merke prøvetakningsrørene og la dem deretter i en pose for å sende dem til laboratoriet.

«Tok du dem jevnlig da du var i Paris?» spurte han stille.

Hun møtte blikket hans. «Tror du jeg er gravid med din baby?»

Han trakk på skuldrene. «Ikke vet jeg. Har du ligget med noen andre siden da?»

«Det har da for søren ikke du noe med!»

«Greit. Da ser vi hva prøvene sier.»

Han ble ikke fornærmet over hvor defensiv hun var. Han forsto. Hvis en graviditet var årsaken til at hun besvimte og følte seg dårlig, ville det få store konsekvenser for Sam. Livet hennes ville endre seg på et øyeblikk. Det var ikke rart hun ble sint på ham. Skjønt om hun hadde tatt pillen som hun skulle, burde alt gå bra.

Hun nikket. «Det blir negativt. Det er jeg sikker på.»

Men hun så ikke sikker ut, og innvendig var han bekymret. Bekymret for at testen ville komme tilbake og vise at Sams hCG-nivåer var forhøyet. Bekymret for at hun bar hans barn i magen.

For hvis det var tilfellet, ville den nye starten hans, det nye livet han hadde håpt å begynne i Richmond, snart komme til å bli ødelagt.

